Plasku
Emajõe Ärikeskus (kõnekeeles Pläsku/Plasku) on 1998. aastal valminud büroohoone Tartus Emajõe kaldal Rahu silla juures. Ehitise projekteeris arhitekt Indrek Vainu Kalle Rõõmuse arhitektuuribüroost. Kõrghoonest on saanud üks Tartu sümboleid ja orientiir, mida kasutatakse tihti teejuhatamisel. Emajõe Ärikeskuse arendaja on olnud AS Estiko. 1996. aasta oktoobris moodustasid Estiko ja Tartu linnale kuulunud AS Tarbus ASi Emajõe Ärikeskus. Sügisel 1997 alustas AS EMV ehitustöid ja 24. juulil 1998 oli büroohoone valmis. Ehitise maksumuseks kujunes 92 miljonit krooni (5,9 miljonit eurot). „Plasku on kindlasti üks tugevamini külge jäänud hüüdnimega hoone Eestis. Tegelikult ei kutsugi inimesed 1998. aastal valminud büroohoonet teistmoodi kui Plasku. Emajõe Ärikeskusena esineb see 14-korruseline klaasmaja ainult ametlikus kõnepruugis ja neile, kes Plaskut ei tea. Ja eks ole tegemist ka ühe tabavama nimega – ärikeskus näeb tõepoolest välja nagu hiiglaslik plasku. Ei tea, kas kõrghoone projekteerinud Kalle Rõõmuse arhitektuuribüroo ka selle peale mõtles?“ –